एलेनाले जितिन् विम्बल्डन
रुसको मस्कोमा जन्मिएकी एलेना रेबकिनाले पहिलो सेटमा पछाडि परेको स्थिति उल्टाउँदै शनिबार ओन्स जाबेरलाई पराजित गरेर बिम्बल्डन टेनिसको उपाधि जितेकी छन् ।
लन्डन — रुसको मस्कोमा जन्मिएकी एलेना रेबकिनाले पहिलो सेटमा पछाडि परेको स्थिति उल्टाउँदै शनिबार ओन्स जाबेरलाई पराजित गरेर बिम्बल्डन टेनिसको उपाधि जितेकी छन् ।यससँगै विश्व नम्बर दुई ट्युनिसियाली खेलाडी जाबेरले अफ्रिकी टेनिसमा इतिहास रच्ने अवसर गुमाइन् । खेलको सुरुमा जाबेर राम्रो लयमा थिइन् । तर, काजकिस्तानको प्रतिनिधित्व गरेकी १७ औं वरीयताकी एलेना खेलमा पुनरागमन गरिन् र ३–६, ६–२, ६–२ ले फाइनल जित्दै उपाधि कब्जा गरिन् ।‘यसभन्दा अगाडि कहिल्यै यस्तो अनुभव गरेकी थिइन्,’ च्याम्पियन एलेनाले भनिन्, ‘तिमीले हात पारेका सबै उपलब्धिमा ओन्सलाई बधाई छ । तिमी ट्युनिसियन र सबैका लागि प्रेरणादायी छौं । तिमीले महान् खेल खेल्यौं ।’२७ वर्षीया जाबेरले पहिलो सेट जित्दै उत्कृष्ट सुरुआत गरे पनि ६ फिट अग्ली एलेनाले पछिल्ला दुई सेटमा सानदार प्रदर्शन गरिन् । पहिलोपल्ट ग्रान्ड स्लाम फाइनल खेलेकी २३ वर्षीया एलेनाले जाबेरले खेलमा फर्किने अवसर नै दिइनन् । उनी सन् २०१८ मा काजकिस्तानकी नागरिकमा परिणत भएकी थिइन् । युक्रेनमाथिको आक्रमणसँगै यसपल्ट बिम्बल्डन ओपनमा रुस र बेलारुसका खेलाडीलाई प्रतिबन्ध लगाइएको थियो ।यसपालि बिम्बल्डनअघि एलेनाले कहिल्यै पनि ग्रान्ड स्लाम टेनिसमा क्वाटरफाइनल पार गरेकी थिइनन् । उनलाई बधाई दिँदै जाबेरले भनिन्, ‘आशा गरौं कि अर्कोपल्ट यो (उपाधि) मेरो हुनेछ । मलाई साथ र विश्वास गरेकामा मेरो टिमलाई धन्यवाद । यो प्रतियोगिता प्यारो लाग्छ । दुःख महसुस गरिरहेकी छु तर यो टेनिस हो, जहाँ एकजना मात्रै विजेता हुन्छ ।’एलेनाले सेमिफाइनलमा पूर्व विजेता रोमानियाकी सिमोना हालेपलाई सोझो सेटमा पराजित गर्दै अगाडि बढेकी थिइन् । त्यसअघि उनको प्रतिद्वन्द्वीमा ३० औं वरीयताभन्दा बाहिरका खेलाडी थिए । यसअघि एलेनाले २०१९ मा बुखारेस्ट र २०२० मा होबर्टमा डब्लूटीए उपाधि जितेकी थिइन् । पुरुषतर्फ आइतबार अल इंग्ल्यान्ड क्लबमा हुने फाइनलमा छपल्टका च्याम्पियन नोभाक जोकोभिचविरुद्ध अस्ट्रेलियाका निक किर्गोसले प्रतिस्पर्धा गर्नेछन् । प्रतिद्वन्द्वी कीर्तिमानी राफेल नडालले पेटको चोटका कारण सेमिफाइनल नखेलेपछि निकले सजिलै फाइनल यात्रा गरेका थिए । सर्वियाली जोकोभिचले भने बेलायती क्यामरन नोरिइलाई २–६, ६–३, ६–२, ६–४ ले पराजित गर्दै आठौंपल्ट विम्बल्डन फाइनल तय गरेका थिए ।